王倅生辰
作者：鄭剛中
朝代：宋

paragraphs: 日馭駕輪入東尾，望後黑月將浹旬。
惟時十月二十四，積慶高門生異人。
霏霏霜華翦寒梢，天地嚴肅無妖氛。
秘藏和氣付賢者，粹然不受世俗塵。
觀其玉潤得嘉耦，羲之正恐爲前身。
自從平步官職場，事業磊落難具陳。
東陽古郡號富壤，寇火之後風俗貧。
征財榷利日擾擾，藉公獨與人爲春。
坐令七邑再生育，此德重大無比倫。
吾聞造物甚昭爽，報公以壽當如椿。
我公骨相已奇艾，道氣日日生精神。
他時雍容入廊廟，端以黄髮爲甫申。
題輿雖此暫留滯，隨分亦可酬佳辰。
庭前香霧欲雲起，可無一醉歡邦民。